Foto’s: Park wat miljoene kos nou ŉ hoop vullis en asDie Seawinds-park na 16 maande. Foto: Verskaf Die Seawinds-slimpark naby Lavender Hill in Kaapstad is binne 16 maande van ŉ park van wêreldgehalte tot net ŉ hoop rommel en as gereduseer. Die park wat teen ŉ koste van R7 miljoen gebou is, is op Erfenisdag (24 September) in 2017 vir die publiek geopen en het onder meer ŉ waterspeelarea gehad waar kinders meer kon leer oor die watersiklus. Daar was ook ŉ speelarea vir kleiner kindertjies, twee bane waar verskeie balsporte gespeel kon word, ŉ piekniekarea, ŉ buitelug-oefenarea en ŉ onderdak verhoog. Só het die park gelyk. Foto: Verskaf Die park is egter onherkenbaar vernietig en is nou niks meer as ŉ hoop rommel en as nie. Zahid Badroodien, burgemeesterskomiteelid vir gemeenskapsdienste en gesondheid, het sy skok uitgespreek oor die toestand van die park. “Al die fasiliteite is tot op die grond afgebrand, gevandaliseer of gesteel. Die park is só erg beskadig dat jy dit nie eens meer kan herken as dieselfde plek toe dit oopgemaak het nie.” Die Seawinds-park na 16 maande. Foto: Verskaf Badroodien het gesê die doel van die park was om mense byeen te bring en om ŉ blywende nalatenskap vir die kinders van die omgewing te gee. “Ongelukkig het kriminele die park en dit waarvoor dit gestaan het vernietig. Families het nou nie meer ŉ pragtige veilige plek nie en die kinders in die area het nou minder plek om te speel.” Die publiek is aangemoedig om voorvalle van vandalisme by die polisie aan te meld, aangesien die stad volgens Badroodien nie alleen die euwel van vandalisme kan aanpak nie. “Ons sal kyk na langtermyn oplossings om hierdie laakbare gedrag te probeer stopsit. Ons sal saam met die gemeenskappe, die polisie en ander wetstoepassingsagentskappe werk.”